Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 1080/2000 του Συμβουλίου, της 22ας Μαΐου 2000, περί υποστηρίξεως στην προσωρινή αποστολή των Ηνωμένων Εθνών για το Κοσσυφοπέδιο (MINUK) και στο Γραφείο του Ανωτάτου Εκπροσώπου στη Βοσνία Ερζεγοβίνη (OHR)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Ένωση παίζει εξέχοντα ρόλο στο Σύμφωνο Σταθερότητας για την Νοτιοανατολική Ευρώπη (SP), το οποίο αποτελεί ένα πλαίσιο περιφερειακής πολιτικής που υιοθετήθηκε από τη διεθνή κοινότητα, στις 10 Ιουνίου 1999 στην Κολωνία, σε μια απόπειρα που έχει στόχο να υποστηρίξει τις χώρες της περιοχής αυτής στις προσπάθειές τους για ειρήνη, δημοκρατία, σεβασμό των ανθρωπίνων δικαιωμάτων και οικονομική ευημερία για να επιτύχουν τη σταθερότητα στην περιοχή ως σύνολο. Ο ειδικός συντονιστής του Συμφώνου σταθερότητας διορίζεται από την Ευρωπαϊκή Ένωση, μετά από διαβούλευση με τον εν ενεργεία πρόεδρο του ΟΑΣΕ καθώς και τους άλλους συμμετέχοντες, με την έγκριση του εν ενεργεία προέδρου του ΟΑΣΕ. Η έγκαιρη εφαρμογή και η τακτική λειτουργία του Συμφώνου σταθερότητας μπορεί να αποτελέσουν σημαντικούς παράγοντες για την επίτευξη των στόχων της Ευρωπαϊκής Ένωσης στην περιοχή και, ιδιαίτερα, για την επίτευξη της σταθερότητάς της. Μέχρι τώρα, το Συμβούλιο έχει διορίσει έναν ειδικό αντιπρόσωπο της Ευρωπαϊκής Ένωσης (EUSR), επιφορτισμένο με τα καθήκοντα του ειδικού συντονιστή του Συμφώνου σταθερότητας, στον οποίο έχουν δοθεί τα απαραίτητα μέσα για την εκπλήρωση της εντολής του με την υιοθέτηση κοινών δράσεων [1] βάσει της ΚΕΠΠΑ.

[1] 99/523/ΚΕΠΠΑ ΕΕ L 201 (29.07.1999). 99/822/ΚΕΠΠΑ ΕΕ L 337 (09.12.1999). 00/793/PESC ΕΕ L 318 (14.12.2000). 01/915/ΚΕΠΠΑ ΕΕ L 337 (19.12.2001). 02/964/ΚΕΠΠΑ ΕΕ L 334 (10.12.2002).

Στο πλαίσιο της επανεξέτασης από το Συμβούλιο και από την Επιτροπή των μέσων της ΚΕΠΠΑ, συμφωνήθηκε να μεταφερθεί η οικονομική ενίσχυση της Ευρωπαϊκής Ένωσης για το Σύμφωνο Σταθερότητας από την ΚΕΠΠΑ προς το πρώτο σκέλος, και να μην περιέχεται πλέον ο ειδικός συντονιστής του Συμφώνου σταθερότητας στον κατάλογο των ειδικών αντιπροσώπων της Ευρωπαϊκής Ένωσης (EUSR). Η αλλαγή αυτή θα αντικατοπτρίζει επίσης το γεγονός ότι, εφόσον η εντολή σχετικά με το Σύμφωνο σταθερότητας έχει επιβεβαιωθεί μεσοπρόθεσμα, δεν φαίνεται πρόσφορο να συνεχίσουν να εφαρμόζονται στο SP οι κανόνες που επιβάλλονται στους EUSR, ιδίως εκείνος που επιβάλει την ανανέωση της εντολής τους μετά την πάροδο έξι μηνών. Η παρούσα δημοσιονομική πρόταση αποτελεί μία ενέργεια που στην πραγματικότητα, δεν θίγει τη δημοσιονομική ουδετερότητα του τίτλου IV "εξωτερική δράση". Η Επιτροπή προτείνει να μεταφερθεί η χρηματοδότηση της δράσης από το κονδύλιο ΚΕΠΠΑ 19 03 03 (πρώην B8-012) "επίλυση των συγκρούσεων, έλεγχος, υποστήριξη στην ειρηνευτική διαδικασία και σταθερότητα" προς το κονδύλιο 19 07 04 (πρώην B7-547) "προσωρινές πολιτικές διοικήσεις". Ήδη το κονδύλιο 19 07 04 πρέπει, ωστόσο, να καλύπτει επίσης τις δαπάνες οι οποίες, κατά το 2003 είχαν χρηματοδοτηθεί βάσει της θέσης του προϋπολογισμού λειτουργίας του Συμβουλίου 1113 "ειδικοί σύμβουλοι".

Επειδή η πρόταση τροποποίησης του κανονισμού είχε υιοθετηθεί από την Επιτροπή μετά το προκαταρκτικό σχέδιο του προϋπολογισμού 2004, η αύξηση των 2 εκατ. EUR που το συνοδεύει βάσει του ειδικού κονδυλίου 19 07 04 (B7-547) για τις προσωρινές πολιτικές διοικήσεις, πρέπει να χρηματοδοτηθεί στη διαδικασία του προϋπολογισμού 2004, μέσω τροποποίησης από την αρμόδια για τον προϋπολογισμό αρχή.

Φαίνεται, επομένως, αναγκαίο να προβλεφθεί στο πλαίσιο του πρώτου σκέλους ένα νομοθετικό πλαίσιο που προορίζεται να καλύψει, από την 1.1.2004, την χρηματοδοτική βοήθεια της Κοινότητας στο Σύμφωνο Σταθερότητας. Το καλύτερο μέσο επίτευξης του στόχου αυτού είναι να τροποποιηθεί ο κανονισμός (EΚ) αριθ. 1080/2000 του Συμβουλίου της 22ας Μαΐου 2000 [2] περί υποστηρίξεως στην προσωρινή αποστολή των Ηνωμένων Εθνών για το Κοσσυφοπέδιο (MINUK) και στο Γραφείο του Ανωτάτου Εκπροσώπου στην Βοσνία Ερζεγοβίνη (OHR), ώστε να επεκταθεί το πεδίο εφαρμογής του για να συμπεριλάβει το Σύμφωνο Σταθερότητας.

[2] EE L 122, 24.5.2000, σ. 27

Το νομικό αυτό πλαίσιο θα εγγυάται τη διαφάνεια της κοινοτικής χρηματοδότησης του Συμφώνου σταθερότητας, η οποία θα λάβει τη μορφή επιδότησης στον προϋπολογισμό του Συμφώνου σταθερότητας, και θα υπόκειται σε ετήσια σύναψη μιας σύμβασης χρηματοδότησης που θα στηρίζεται σε λεπτομερή προϋπολογισμό που θα υποβάλλεται από τον ειδικό συντονιστή του Συμφώνου σταθερότητας. Η σύμβαση αυτή χρηματοδότησης θα συνάπτεται μεταξύ της Επιτροπής, εξ ονόματος της Κοινότητας, και του Συμφώνου σταθερότητας. Αυτή θα καθορίζει το ποσό της επιδότησης, τις επιλέξιμες δαπάνες, τη χρονική διάρκεια, τις διαδικασίες εφαρμογής, τις διαδικασίες ελέγχου της διαχείρισης και του τελικού προορισμού της κοινοτικής επιδότησης. Όσον αφορά το άρθρο 2 του κανονισμού αριθ. 1080/2000 σχετικά με τη δίκαιη κατανομή των βαρών μεταξύ των άλλων μελών της διεθνούς κοινότητας, θα επιτρέπεται ρητώς η συγχρηματοδότηση σε είδος. Επιπλέον, αυτό το νομικό πλαίσιο θα παρέχει μια διαδικασία για το διορισμό του ειδικού συντονιστή του SP, σύμφωνα με το έγγραφο της Κολωνίας, το οποίο θέσπισε το Σύμφωνο σταθερότητας στις 10 Ιουνίου 1999.

Αυτή η χρηματοδοτική βοήθεια της Κοινότητας θα επιτρέψει στον ειδικό συντονιστή του Συμφώνου σταθερότητας να συνεχίσει να εκτελεί την εντολή του και, ιδιαίτερα: να προωθεί την υλοποίηση των στόχων του Συμφώνου στις διάφορες χώρες και μεταξύ των χωρών αυτών, εφόσον έχει αποδειχθεί ότι το Σύμφωνο προσφέρει προστιθέμενη αξία. να προεδρεύει στην περιφερειακή ομάδα για την Νοτιοανατολική Ευρώπη. να διατηρεί στενές επαφές με όλους τους συμμετέχοντες και τα κράτη, τις οργανώσεις και τους οργανισμούς που συμβάλλουν στο Σύμφωνο καθώς και με τις σχετικές περιφερειακές πρωτοβουλίες και τις περιφερειακές οργανώσεις προκειμένου να ευνοηθεί η περιφερειακή συνεργασία και να αυξηθεί η περιφερειακή συμμετοχή. να συνεργάζεται στενά με όλα τα όργανα της Ευρωπαϊκής Ένωσης και τα κράτη μέλη της για να προωθήσει το ρόλο της Ευρωπαϊκής Ένωσης στο Σύμφωνο και για να εξασφαλίσει τη συμπληρωματικότητα μεταξύ των εργασιών του Συμφώνου και της διαδικασίας σταθεροποίησης και σύνδεσης. να συναντά τακτικά και συλλογικά τις προεδρίες των ομάδων εργασίας προκειμένου να εξασφαλιστεί ένας γενικός στρατηγικός συντονισμός καθώς και τη γραμματεία της περιφερειακής ομάδας και τα όργανά της. και να σχεδιάζει, με βάση έναν κατάλογο που έχει συμφωνηθεί εκ των προτέρων ετησίως και σε διαβούλευση με τους συμμετέχοντες στο Σύμφωνο, τις ενέργειες προτεραιότητας για το Σύμφωνο που πρέπει να τεθούν σε εφαρμογή, ενώ θα τηρεί υπό έλεγχο τις μεθόδους εργασίας και τις δομές του Συμφώνου και θα εξασφαλίζει τη συνοχή και την αποτελεσματική χρήση των πόρων.

2003/0143 (CNS)

Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 1080/2000 του Συμβουλίου, της 22ας Μαΐου 2000, περί υποστηρίξεως στην προσωρινή αποστολή των Ηνωμένων Εθνών για το Κοσσυφοπέδιο (MINUK) και στο Γραφείο του Ανωτάτου Εκπροσώπου στη Βοσνία Ερζεγοβίνη (OHR)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 181α παράγραφος 2, 1η πρόταση,

την πρόταση της Επιτροπής, [3]

[3] EE C [...] [...], σ. [...]

τη γνώμη του Ευρωπαϊκού Κοινοβουλίου, [4]

[4] EE C [...] [...], σ. [...]

Εκτιμώντας τα ακόλουθα:

(1) Η Ευρωπαϊκή Ένωση παίζει έναν εξέχοντα ρόλο στο Σύμφωνο σταθερότητας για την Νοτιοανατολική Ευρώπη (SP), που αποτελεί μεταβατικό πλαίσιο περιφερειακής πολιτικής που υιοθετήθηκε από τη διεθνή κοινότητα στις 10 Ιουνίου 1999, στην Κολωνία, σε μια προσπάθεια που είχε ως στόχο να υποστηρίξει τις χώρες της περιοχής αυτής στην προσπάθειά τους υπέρ της ειρήνης, της δημοκρατίας, του σεβασμού των ανθρωπίνων δικαιωμάτων και της οικονομικής ευημερίας και υπέρ της επίτευξης σταθερότητας στο σύνολο της περιοχής.

(2) Η παράγραφος 13 του εγγράφου που υιοθετήθηκε στην Κολωνία, προβλέπει ότι το Σύμφωνο σταθερότητας θα έχει έναν ειδικό συντονιστή που θα διορίζεται από την Ευρωπαϊκή Ένωση, μετά από διαβούλευση με τον εν ενεργεία πρόεδρο του ΟΑΣΕ και άλλους συμμετέχοντες καθώς και με την έγκριση του εν ενεργεία προέδρου του ΟΑΣΕ. Ο ειδικός συντονιστής προεδρεύει στην περιφερειακή ομάδα για την Νοτιοανατολική Ευρώπη και έχει τη βοήθεια τριών ομάδων εργασίας. Ο ειδικός συντονιστής προωθεί ενεργά τους στόχους του Συμφώνου εκεί όπου αυτό αποδεικνύεται ότι έχει προστιθέμενη αξία, για να ευνοηθεί η περιφερειακή συνεργασία και να αυξηθεί η περιφερειακή συμμετοχή και για να εξασφαλιστεί η συμπληρωματικότητα μεταξύ των εργασιών του Συμφώνου και της Διαδικασίας σταθεροποίησης και σύνδεσης της Ευρωπαϊκής Ένωσης.

(3) Η εγκατάσταση εν ευθέτω χρόνω καθώς και η τακτική λειτουργία του Συμφώνου σταθερότητας είναι σημαντικοί παράγοντες για την επίτευξη των στόχων της Ευρωπαϊκής Ένωσης στην περιοχή, ιδιαίτερα για την επίτευξη της σταθερότητας στην περιοχή και της μεγιστοποίησης της αποτελεσματικότητας της κοινοτικής βοήθειας στα πλαίσια αυτής της πολιτικής.

(4) Ένα νομικό πλαίσιο, συγκρίσιμο με εκείνο του κανονισμού (ΕΚ) αριθ. 1080/2000 του Συμβουλίου περί υποστηρίξεως στην προσωρινή αποστολή των Ηνωμένων Εθνών για το Κοσσυφοπέδιο (MINUK) και στο Γραφείο των Ανωτάτου Εκπροσώπου στη Βοσνία και Ερζεγοβίνη (OHR), πρέπει επίσης να προβλεφθεί για να καλύψει τη χρηματοδοτική βοήθεια της Κοινότητας στο Σύμφωνο σταθερότητας.

(5) Ο στόχος αυτός θα επιτευχθεί καλύτερα με την τροποποίηση του κανονισμού (ΕΚ) αριθ. 1080/2000 του Συμβουλίου για να επεκταθεί ο στόχος του ώστε να συμπεριλάβει το Σύμφωνο σταθερότητας.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1080/2000 τροποποιείται ως εξής :

(1) Ο τίτλος αντικαθίσταται από τα ακόλουθα:

"Ο κανονισμός (ΕΚ) αριθ. 1080/2000 του Συμβουλίου της 22ας Μαΐου 2000 περί υποστηρίξεως στην προσωρινή αποστολή των Ηνωμένων Εθνών για το Κοσσυφοπέδιο (MINUK), και στο Γραφείο του Ανωτάτου Εκπροσώπου στη Βοσνία και Ερζεγοβίνη (OHR) και στο Σύμφωνο Σταθερότητας για τη Νοτιοανατολική Ευρώπη (SP)".

(2) Το άρθρο 1 αντικαθίσταται από τα ακόλουθα :

"Άρθρο 1

1. Η Κοινότητα, στα πλαίσια της πολιτικής της για ανασυγκρότηση, παροχή βοήθειας για την επιστροφή προσφύγων και εκτοπισμένων και οικονομική και περιφερειακή συνεργασία στο Κοσσυφοπέδιο και τη Βοσνία και Ερζεγοβίνη, καθώς και της πολιτικής της για το σύνολο της περιοχής αυτής, παρέχει χρηματοδοτική συμβολή για την ίδρυση και λειτουργία της ΜINUK (τέταρτο σκέλος), του OHR και του SP.

2. H χρηματοδότηση αυτή λαμβάνει τη μορφή επιδότησης στον προϋπολογισμό της MINUK, του OHR και του SP."

(3) Ενσωματώνεται το ακόλουθο άρθρο 1α :

"Άρθρο 1α

Η Επιτροπή διορίζει τον ειδικό συντονιστή του Συμφώνου σταθερότητας, μετά από διαβούλευση με τον ενεργεία πρόεδρο του ΟΑΣΕ και τους άλλους συμμετέχοντες και με έγκριση του εν ενεργεία προέδρου του ΟΑΣΕ".

(4) Στο άρθρο 1 παράγραφος 2, δεύτερη πρόταση, προστίθεται η ακόλουθη πρόταση:

"Είναι δυνατή η συγχρηματοδότηση σε είδος."

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός αρχίζει να εφαρμόζεται από 1ης Ιανουαρίου 2004.

Ο παρών κανονισμός είναι δεσμευτικός ως προς όλα του μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Πολιτικός(-οί) τομέας(-είς) : Εξωτερικές σχέσεις

Δραστηριότητα(-τες): Σχέσεις με τα Δυτικά Βαλκάνια

Τιτλοσ τησ δρασησ: Πρόταση για κανονισμό του Συμβουλίου που τροποποιεί τον κανονισμό (ΕΚ) αριθ. 1080/2000 του Συμβουλίου για την παροχή μιας νομικής βάσης για την χρηματοδοτική υποστήριξη της Κοινότητας στο Σύμφωνο σταθερότητας για τη Νοτιοανατολική Ευρώπη

1. ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ + ΤΙΤΛΟΣ(ΟΙ)

Κεφάλαιο :19 07 "Συνεργασία με τις χώρες των Δυτικών Βαλκανίων"(πρώην κεφάλαιο B7-5 4,)

Άρθρο : 19 07 04 "Προσωρινές διοικητικές διοικήσεις" (πρώην άρθρο B7-547)

Κεφάλαιο ΚΕΠΠΑ 19 03 "Κοινή εξωτερική πολιτική και πολιτική ασφαλείας" (πρώην B8-01)

Άρθρο : 19 03 03 "Επίλυση των συγκρούσεων, έλεγχος, υποστήριξη στην ειρηνευτική διαδικασία και σταθερότητα" (πρώην B8-012)

Θέση 1113 του προϋπολογισμού λειτουργίας του Συμβουλίου "Ειδικοί σύμβουλοι"

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1. Συνολικό κονδύλιο της δράσης (μέρος B): 6 εκατ. EUR για ανάληψη δαπανών

2.2. Περίοδος εφαρμογής

Από 1.1.2004 και για μη καθορισμένη διάρκεια. Υπόκειται σε ετήσια εξέταση της εντολής του Συμφώνου Σταθερότητας, που αντικατοπτρίζεται σε ετήσια χρηματοδοτική συμφωνία που συνάπτεται μεταξύ της Επιτροπής και του Συμφώνου Σταθερότητας.

2.3. Συνολική πολυετής εκτίμησης των δαπανών

(α) Χρονοδιάγραμμα πιστώσεων ανάληψης υποχρεώσεων/εκτέλεσης πληρωμών (δημοσιονομική παρέμβαση) (βλέπε σημείο 6.1.1)

εκατ EUR (με ακρίβεια τρίτου δεκαδικού ψηφίου)

>ΘΕΣΗ ΠIΝΑΚΑ>

(β) Τεχνική και διοικητική συνδρομή και δαπάνες στήριξης (βλέπε σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

(γ) Γενική δημοσιονομική επίπτωση των ανθρώπινων πόρων και των άλλων δαπανών λειτουργίας (βλέπε σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με το δημοσιονομικό προγραμματισμό και τις δημοσιονομικές προοπτικές

|X| Η πρόταση είναι συμβατή με τον υπάρχοντα δημοσιονομικό προγραμματισμό.

2.5. Δημοσιονομικές επιπτώσεις επί των εσόδων

|X| Η πρόταση δεν έχει καμία δημοσιονομική επίπτωση (αφορά τα τεχνικά ζητήματα σχετικά με την εφαρμογή ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΆ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Πρόταση για κανονισμό του Συμβουλίου που τροποποιεί τον κανονισμό (ΕΚ) αριθ. 1080/2000 του Συμβουλίου για να παρασχεθεί μία νομική βάση για την κοινοτική δημοσιονομική υποστήριξη στο Σύμφωνο σταθερότητας για την Νοτιοανατολική Ευρώπη.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Ανάγκη κοινοτικής παρέμβασης

5.1.1. Επιδιωκόμενοι στόχοι

Η εγκατάσταση σε εύθετο χρόνο καθώς και η τακτική λειτουργία του SP μπορούν να αποτελέσουν σημαντικούς παράγοντες για την επίτευξη των στόχων της Ευρωπαϊκής Ένωσης στην περιοχή, ιδιαίτερα για την επίτευξη της σταθερότητας στην περιοχή. Η Ευρωπαϊκή Ένωση παίζει εξέχοντα ρόλο στο Σύμφωνο σταθερότητας για τη Νοτιοανατολική Ευρώπη (SP), το οποίο αποτελεί ένα πλαίσιο περιφερειακής πολιτικής που δημιουργήθηκε από τη διεθνή κοινότητα στην Κολωνία, στις 10 Ιουνίου 1999, για την υποστήριξη των χωρών της περιοχής αυτής στις προσπάθειές τους να ενισχύσουν την ειρήνη, τη δημοκρατία, το σεβασμό των ανθρωπίνων δικαιωμάτων και την οικονομική ευημερία και να επιτύχουν τη σταθερότητα στην περιοχή ως σύνολο.

Ο Ειδικός Συντονιστής του Συμφώνου σταθερότητας, ο οποίος διορίζεται από την Ευρωπαϊκή Ένωση, θα έχει τις ακόλουθες αποστολές που καθορίζονται από το Σύμφωνο Σταθερότητας για τη Νοτιοανατολική Ευρώπη:

(α) να προωθήσει την υλοποίηση των στόχων του Συμφώνου στις διάφορες χώρες της Νοτιοανατολικής Ευρώπης και μεταξύ τους, όπου αποδεικνύεται ότι το Σύμφωνο παρέχει προστιθέμενη αξία.

(β) να προεδρεύει στην περιφερειακή ομάδα για την Νοτιοανατολική Ευρώπη.

(γ) να διατηρεί στενές επαφές με όλους τους συμμετέχοντες και τα κράτη, τις οργανώσεις και του οργανισμούς του Συμφώνου, καθώς και με τις σχετικές περιφερειακές πρωτοβουλίες και οργανώσεις, με στόχο την ενίσχυση της περιφερειακής συνεργασίας και την προώθηση της περιφερειακής συμμετοχής.

(δ) να συνεργάζεται στενά με όλα τα όργανα της Ευρωπαϊκής Ένωσης και των κρατών μελών της προκειμένου να προωθηθεί ο ρόλος της Ευρωπαϊκής Ένωσης στο Σύμφωνο Σταθερότητας σύμφωνα με τις παραγράφους 18, 19 και 20 του κειμένου του Συμφώνου σταθερότητας και να εξασφαλίζει τη συμπληρωματικότητα μεταξύ των εργασιών του Συμφώνου και της διαδικασίας σταθεροποίησης και σύνδεσης.

(στ) να συναντά τακτικά και συλλογικά, ανάλογα με την περίπτωση, τους προέδρους των ομάδων εργασίας προκειμένου να εξασφαλίζεται ο γενικός στρατηγικός συντονισμός καθώς και να ασκεί χρέη γραμματείας της περιφερειακής ομάδας για τη Νοτιοανατολική Ευρώπη και των μέσων της.

(ε) να εργαστεί, βάσει καταλόγου που θα έχει συμφωνηθεί εκ των προτέρων και σε διαβούλευση με τους συμμετέχοντες στο Σύμφωνο σταθερότητας, σε ενέργειες προτεραιότητας για το Σύμφωνο που μπορούν να τεθούν σε εφαρμογή κατά το 2003, επανεξετάζοντας πάντα τις μεθόδους εργασίας και τις δομές του Συμφώνου προκειμένου να εξασφαλιστεί η συνοχή και η αποτελεσματική χρήση των πόρων.

5.1.2. Μέτρα σχετικά με την εκ των προτέρων/εκ των υστέρων αξιολόγηση

Στην κοινή του θέση, της 17ης Μαΐου 1999, το Συμβούλιο της Ευρωπαϊκής Ένωσης υπέβαλε εν συντομία τους λόγους και τις λεπτομέρειες της δημιουργίας του Συμφώνου Σταθερότητας για τη Νοτιοανατολική Ευρώπη:

- μία πολιτική λύση στην κρίση του Κοσσυφοπεδίου πρέπει να εγγράφεται σε μία αποφασιστική προσπάθεια που έχει στόχο τη σταθεροποίηση της περιοχής στο σύνολό της.

- πρέπει να υιοθετηθεί ένα Σύμφωνο Σταθερότητας για τη Νοτιοανατολική Ευρώπη, που θα στηρίζεται στον Χάρτη των Ηνωμένων Εθνών, στις αρχές και στις δεσμεύσεις του ΟΑΣΕ, καθώς και στις σχετικές συνθήκες και συμβάσεις του Συμβουλίου της Ευρώπης, ιδίως στην ευρωπαϊκή σύμβαση για τα ανθρώπινα δικαιώματα.

- η Ευρωπαϊκή Ένωση πρέπει να παίξει έναν εξέχοντα ρόλο στο Σύμφωνο σταθερότητας, ο ΟΑΣΕ έχει έναν ρόλο-κλειδί να παίξει στην προώθηση της ασφάλειας και της σταθερότητας ενώ το Σύμφωνο σταθερότητας πρέπει να υιοθετηθεί και να τεθεί σε εφαρμογή σε στενή σύνδεση με τον ΟΑΣΕ.

- ο στόχος του Συμφώνου Σταθερότητας είναι να βοηθήσει να εξασφαλιστεί η συνεργασία μεταξύ των χωρών της περιοχής, ενόψει της υιοθέτησης ενός συνόλου μέτρων που έχουν στόχο να εξασφαλίσουν μακροπρόθεσμα τη σταθερότητα, την ασφάλεια, τον εκδημοκρατισμό, την οικονομική ανάκαμψη και ανάπτυξη της περιοχής καθώς και τη δημιουργία σχέσεων καλής γειτνίασης διαρκείας μεταξύ τους, καθώς και με τη διεθνή κοινότητα.

Το Σύμφωνο Σταθερότητας για τη Νοτιοανατολική Ευρώπη (SP) έχει θεσπισθεί από τη διεθνή κοινότητα κατά το Ευρωπαϊκό Συμβούλιο της Κολωνίας της 10ης Ιουνίου 1999.

Η Ευρωπαϊκή Ένωση ανανέωσε τη δημοσιονομική της βοήθεια στο Σύμφωνο Σταθερότητας με τέσσερις κοινές δράσεις που υιοθετήθηκαν, αντίστοιχα, το Δεκέμβριο του 1999, το Δεκέμβριο του 2000, το Δεκέμβριο του 2001 και το Δεκέμβριο του 2002.

Τα κράτη μέλη και η Επιτροπή εκπόνησαν έγγραφο με τίτλο "Προτεραιότητες της ΕΕ στο πλαίσιο του Συμφώνου Σταθερότητας", που υιοθετήθηκε από το Συμβούλιο "Γενικές υποθέσεις" της 11ης Ιουνίου 2001. Το Συμβούλιο "Γενικές υποθέσεις" της 19ης Νοεμβρίου 2001, υιοθέτησε συμπεράσματα σχετικά με τον μελλοντικό προσανατολισμό του Συμφώνου Σταθερότητας, ιδίως (1) την επικέντρωση των δραστηριοτήτων σε τομείς προτεραιότητας, (2) την έμφαση στην περιφερειακή συνεργασία και (3) τη συμπληρωματικότητα με τη διαδικασία σταθεροποίησης και σύνδεσης της ΕΕ. Οι στόχοι αυτοί επιβεβαιώθηκαν κατά το Συμβούλιο "Γενικές υποθέσεις" της 11ης Μαρτίου 2002 και καθορίστηκαν οι προτεραιότητες υπό τη διεύθυνση του νέου Ειδικού Συντονιστή.

Ο Ειδικός Συντονιστής του Συμφώνου Σταθερότητας προέβη σε εσωτερική εξέταση και παρουσίασε τους κύριους στόχους και τους σκοπούς που μπορούν να επιτευχθούν κατά το 2003, προκειμένου να επικεντρωθούν ακόμη καλύτερα οι δραστηριότητες και να εξασφαλιστεί μία συνέχεια στα αποτελέσματα που επιτεύχθηκαν το 2002.

Η μελλοντική χρηματοδότηση του Συμφώνου σταθερότητας μπορεί, συνεπώς, να εξασφαλισθεί με βάση μία τακτική και εις βάθος εξέταση της εντολής του κατά το παρελθόν.

5.2. Προβλεπόμενη δράση και τρόποι δημοσιονομικής παρέμβασης

Κύριοι δικαιούχοι είναι οι χώρες και οι πληθυσμοί της Νοτιοανατολικής Ευρώπης. Οι ομάδες εργασίας του Συμφώνου Σταθερότητας συντονίζουν τους στόχους και τη δράση που πρέπει να αναληφθεί από τους συμμετέχοντες και προωθούν την περιφερειακή συνεργασία στους τομείς της δημοκρατίας και των ανθρωπίνων δικαιωμάτων, της οικονομικής ανάκαμψης και ανασυγκρότησης, της ασφάλειας καθώς και της δικαιοσύνης και των εσωτερικών υποθέσεων. Το Σύμφωνο σταθερότητας θα συμπληρώσει αποτελεσματικά τις διαδικασίες σταθεροποίησης και σύνδεσης και θα δώσει προοδευτικά έναν σημαντικό ρόλο στην Νοτιοανατολική Ευρώπη, με την προώθηση της περιφερειακής ιδιοποίησης των δραστηριοτήτων στο πλαίσιο του Συμφώνου σταθερότητας.

Η κοινοτική χρηματοδότηση θα λάβει τη μορφή επιδότησης στον προϋπολογισμό του Συμφώνου σταθερότητας.

Προβλέπεται επίσης η δίκαιη κατανομή των βαρών με τα άλλα μέλη της διεθνούς κοινότητας (βλέπε παρακάτω σημείο 6.2). Το 2002, η συνεισφορά της Ευρωπαϊκής Ένωσης υπολογίζεται στο 40% του προϋπολογισμού του Συμφώνου σταθερότητας, εκείνη των κρατών μελών στο 21% και εκείνη των κρατών που δεν είναι μέλη της Ευρωπαϊκής Ένωσης στο 39%. Όσον αφορά τα κράτη μέλη και εκείνα που δεν είναι μέλη της Ευρωπαϊκής Ένωσης, προβλέπεται συγχρηματοδότηση σε είδος σύμφωνα με τις ισχύουσες ρυθμίσεις.

5.3. Μέθοδοι εφαρμογής

Η διαχείριση των ενεργειών θα γίνεται κατά τρόπο συγκεντρωτικό και άμεσο από την Επιτροπή με προσφυγή στο μόνιμο προσωπικό.

6. ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1. Συνολικές δημοσιονομικές επιπτώσεις στο μέρος B - (για ολόκληρη την περίοδο του προγραμματισμού)

(Η μέθοδος υπολογισμού των συνολικών ποσών καθορίζεται στον κατωτέρω πίνακα και ερμηνεύεται βάσει της ανάλυσης στο πίνακα 6.2.)

Το σχέδιο χρηματοδοτείται από κοινοτική επιδότηση και συνεισφορές σε είδος των κρατών που συμμετέχουν στο Σύμφωνο Σταθερότητας. Το 2000, η συνεισφορά της ΕΕ που χρηματοδοτήθηκε εξ ολοκλήρου από το κονδύλιο του προϋπολογισμού ΚΕΠΠΑ Β8-012, ανερχόταν σε 2 485 000 EUR. Τα επόμενα έτη, η συνεισφορά αυτή χρηματοδοτήθηκε και από το κονδύλιο του προϋπολογισμού ΚΕΠΠΑ B8-012 και από τη θέση 1113 του προϋπολογισμού λειτουργίας του Συμβουλίου. Ανερχόταν συνολικά σε 2.610.824 EUR κατά το 2001 (εκ των οποίων ΚΕΠΠΑ: 1.862.824 EUR και Συμβούλιο: 748.000 EUR) και σε 2.142.290 EUR κατά το 2002 (εκ των οποίων ΚΕΠΠΑ: 1.420.290 EUR και Συμβούλιο : 722.000 EUR).

Για το 2003, υπολογίζεται σε 1 903 631 EUR (εκ των οποίων ΚΕΠΠΑ: 1 583 631 EUR και Συμβούλιο : 320 000 EUR).

Η παρούσα πρόταση χρηματοδότησης δεν θίγει σε μεγάλο βαθμό τη δημοσιονομική ουδετερότητα του τίτλου IV "Εξωτερική δράση". Η Επιτροπή προτείνει μεταφορά της χρηματοδότησης της ενέργειας από το κονδύλιο ΚΕΠΠΑ 19 03 03 (πρώην B8-012) "Επίλυση των συγκρούσεων, έλεγχος, υποστήριξη για την ειρηνευτική διαδικασία και σταθερότητα" στο κονδύλιο 19 07 04 (πρώην B7-547) "Προσωρινές πολιτικές διοικήσεις". Ήδη το κονδύλιο 19 07 04 πρέπει επίσης να καλύψει τις δαπάνες αυτές που χρηματοδοτήθηκαν το 2003 από τη θέση 113 του προϋπολογισμού λειτουργίας του Συμβουλίου "Ειδικοί σύμβουλοι".

Επειδή η πρόταση τροποποίησης του κανονισμού, είχε υιοθετηθεί από την Επιτροπή μετά το προκαταρκτικό σχέδιο του προϋπολογισμού 2004, η αύξηση των 2 εκατ. EUR που το συνοδεύει βάσει του ειδικού κονδυλίου 19 07 04 (B7-547) που προορίζεται για τις προσωρινές πολιτικές διοικήσεις, πρέπει να χρηματοδοτηθεί στη διαδικασία του προϋπολογισμού 2004 με τροποποίηση από την αρμόδια επί του προϋπολογισμού αρχή.

Πιστώσεις ανάληψης υποχρεώσεων σε εκατ. EUR

>ΘΕΣΗ ΠIΝΑΚΑ>

6.2. Υπολογισμός του κόστους και κατανομή

Το ποσό της επιδότησης, οι επιλέξιμες δαπάνες, η χρονική διάρκεια, οι λεπτομέρειες εφαρμογής και ελέγχου της διαχείρισης και του τελικού προορισμού της κοινοτικής επιδότησης, θα αποτελέσουν αντικείμενο σύμβασης χρηματοδότησης μεταξύ της Επιτροπής, εξ ονόματος της Κοινότητας, και των δικαιούχων οργανισμών.

Έχει συμφωνηθεί να διατηρηθεί η σημερινή δομή της κοινοτικής υποστήριξης και η σημερινή κατανομή των βαρών με τα άλλα μέρη της διεθνούς κοινότητας. Ως παράδειγμα, παρέχονται παρακάτω τα στοιχεία που αντιστοιχούν στην κοινοτική συνεισφορά 2003 και ο πίνακας των συνεισφορών σε είδος που έχουν καταγραφεί από άλλα μέλη της διεθνούς κοινότητας κατά το 2002.

- ΤΡΕΧΟΥΣΑ ΟΙΚΟΝΟΜΙΚΗ ΣΥΝΕΙΣΦΟΡΑ ΤΗΣ ΕΥΡΩΠΑΪΚΗΣ ΕΝΩΣΗΣ (εκτιμήσεις για το 2003)

1. Κονδύλιο του προϋπολογισμού ΚΕΠΠΑ (B8-012)

- Μισθοί για 4 γραμματείς, 2 εμπειρογνώμονες, 1 ειδικό σε οικονομικά θέματα. 1 αρμόδιο σε οικονομικά θέματα και 1 λογιστή: 589 174 EUR

- Έξοδα αποστολών που συνδέονται με το προσωπικό ΕΕ της γραμματείας του Συμφώνου σταθερότητας (ξενοδοχείο, ταξίδια, ημερήσια αποζημίωση): 191 488 EUR

- Εξοπλισμός, τηλεπικοινωνίες, υπηρεσίες και άλλα: 247 500 EUR

- Ασφάλιση: 4000 EUR - ενοικίαση γραφείων: 429 010 EUR

- Απρόβλεπτα: 122 459 EUR

ΣΥΝΟΛΟ (1ο εξάμηνο 2003) προϋπολογισμός ΚΕΠΠΑ για τις λειτουργικές δαπάνες: 1.583.631 EUR

2. Θέση 1113 του προϋπολογισμού λειτουργίας του Συμβουλίου

Διοικητικές δαπάνες, συμπεριλαμβανομένης της απόσπασης του EUSR (ειδικός αντιπρόσωπος της ΕΕ) που ασκεί καθήκοντα Ειδικού Συντονιστή (μισθοί, έξοδα αποστολής, ασφάλεια): 320 000 EUR

ΣΥΝΟΛΟ (1ο εξάμηνο 2003) προϋπολογισμός λειτουργίας της γραμματείας του Συμβουλίου: 320 000 EUR

ΣΥΝΟΛΙΚΗ ΣΥΝΕΙΣΦΟΡΑ ΤΗΣ ΕΕ (εκτιμήσεις για το 2003): 1 903 631 EUR

- ΣΥΓΧΡΗΜΑΤΟΔΟΤΗΣΗ ΣΕ ΕΙΔΟΣ (2002)

1. Κράτη μέλη της Ευρωπαϊκής Ένωσης

- 10 μέλη του προσωπικού της ΚΕΠΠΑ της κατηγορίας Α: 4 μέλη του ιδιαιτέρου γραφείου (προϊστάμενος ιδιαιτέρου γραφείου, αναπληρωτής προϊσταμένου, 2 μέλη του ιδιαιτέρου γραφείου), 2 προϊστάμενοι μονάδας και 4 εμπειρογνώμονες. Το 2002, οι αποσπάσεις αυτές πραγματοποιήθηκαν από τις ακόλουθες χώρες: A [2], S, D, NL, B, IRL, I [2]

- 1 ιδιαίτερος γραμματεύς του EUSR, αποσπασμένος από Α

- 3 γραμματείς, αποσπασμένοι από Α

- Τα έξοδα αποστολής των μελών του ιδιαιτέρου γραφείου καλύπτονται από τα κράτη μέλη στα οποία είναι αποσπασμένα.

- 1 συνεδρίαση της περιφερειακής ομάδας στη Θεσσαλονίκη, υπό την αιγίδα της EL

- 2 πρόεδροι ομάδων (EL, I) και 1 αντιπρόεδρος ομάδας (S)

- Γραφείο στη Θεσσαλονίκη (EL)

- Πρόεδρος και γραμματέας της διευθύνουσας επιτροπής της περιφερειακής πρωτοβουλίας για την επιστροφή (RRI) και της πρωτοβουλίας για τη μετανάστευση και το δικαίωμα ασύλου (MAI) (DK)

2. Συμμετέχοντες που δεν ανήκουν στην ΕΕ

- 9 μέλη του προσωπικού της ΚΕΠΠΑ κατηγορίας Α: 1 αναπληρωτής ειδικός συντονιστής με υλικοτεχνική στήριξη, 1 μέλος του ιδιαιτέρου γραφείου, 1 εκπρόσωπος τύπου, 1 επικεφαλής μονάδας και 5 εμπειρογνώμονες - όλοι με τα σχετικά έξοδα αποστολής. Το 2002, οι ΗΠΑ διέθεσαν τον αναπληρωτή ειδικό συντονιστή σε επίπεδο πρέσβη, την υλικοτεχνική στήριξη και τις αποστολές καθώς και ένα μέλος του ιδιαιτέρου γραφείου. Η Ελβετία διέθεσε έναν εκπρόσωπο τύπου, ο Καναδάς ένα προϊστάμενο μονάδας. Το 2002, οι χώρες της Νοτιοανατολικής Ευρώπης που είχαν διαθέσει εμπειρογνώμονες ήταν : η Κροατία, η ΠΓΔΜ, η Ουγγαρία, η Τουρκία και η Τσεχική Δημοκρατία.

- 3 από κοινού πρόεδροι ομάδας (κυρίως αποστολών). Ετήσια εργασία εκ περιτροπής μεταξύ των χωρών της Ανατολικής Ευρώπης.

- 1 πρόεδρος ομάδας + γραμματέας (κυρίως αποστολών) (Κροατία).

- 1 σύνοδος περιφερειακής ομάδας στο Βουκουρέστι, υπό την αιγίδα της Ρουμανίας.

- 12 συνεδριάσεις που συνδέονται με το Σύμφωνο Σταθερότητας (ομάδες εργασίας, ειδικές ομάδες task force, κ.λπ.) σε διάφορες χώρες της Νοτιανατολικής Ευρώπης.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΔΙΟΙΚΗΤΙΚΕΣ ΔΑΠΑΝΕΣ

7.1 Επιπτώσεις στους ανθρώπινους πόρους: καμία

7.2 Συνολικές δημοσιονομικές επιπτώσεις των ανθρώπινων πόρων: καμία

7.3 Άλλες διοικητικές δαπάνες που απορρέουν από τη δράση : καμία

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Σύστημα παρακολούθησης

Η Επιτροπή είναι αρμόδια για την εφαρμογή των ενεργειών που καλύπτονται από τον παρόντα κανονισμό.

Το ποσό της επιδότησης, οι επιλέξιμες δαπάνες, η χρονική διάρκεια, οι λεπτομέρειες εφαρμογής καθώς και ελέγχου της διαχείρισης και ο τελικός προορισμός της κοινοτικής επιδότησης θα καλυφθούν από σύμβαση χρηματοδότησης μεταξύ της Επιτροπής, εξ ονόματος της Κοινότητας, και των δικαιούχων οργανισμών.

Οι όροι της συμφωνίας χρηματοδότησης εξασφαλίζουν τη δίκαιη κατανομή του κόστους μεταξύ της Ευρωπαϊκής Ένωσης και των άλλων μελών της διεθνούς κοινότητας. Η Επιτροπή ελέγχει την εφαρμογή του παρόντος κανονισμού και υποβάλλει τακτικά έκθεση στο Ευρωπαϊκό Κοινοβούλιο και στο Συμβούλιο.

Το SP είναι υπόλογο στην Επιτροπή για τα έξοδα σχετικά με τις δραστηριότητές του. Ο ειδικός εκπρόσωπος υποβάλλει κάθε χρόνο στην Επιτροπή πλήρη γραπτή έκθεση σχετικά με την εκτέλεση της εντολής του.

Προκειμένου να εξασφαλιστεί η συνοχή της εξωτερικής δράσης της Ευρωπαϊκής Ένωσης, οι δραστηριότητες του Συμφώνου σταθερότητας συντονίζονται με εκείνες του Ανώτατου Εκπροσώπου, της προεδρίας και της Επιτροπής. Επιτόπου, εξασφαλίζεται η στενή σχέση με την προεδρία, την Επιτροπή και τους επικεφαλής των αποστολών καθώς και με άλλους διεθνείς συμμετέχοντες.

8.2. Λεπτομέρειες και περιοδικότητα της προβλεπόμενης αξιολόγησης

Η Επιτροπή μπορεί να πραγματοποιήσει αξιολόγηση της δράσης αυτής στο πλαίσιο των αρμοδιοτήτων που έχει βάσει του προϋπολογισμού.

9. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Οι συμβάσεις χρηματοδότησης καθώς και κάθε απορρέουσα σύμβαση ή κείμενο εφαρμογής προβλέπουν ρητώς ότι η Επιτροπή ή οι οργανισμοί που έχουν εξουσιοδοτηθεί από την Επιτροπή, το Ελεγκτικό Συνέδριο και η Ευρωπαϊκή Υπηρεσία Καταπολέμησης της Απάτης (OLAF) έχουν τη δυνατότητα να προβούν σε έλεγχο επιτόπου.

Κατά το 2001 είχε οργανωθεί εξωτερικός λογιστικός έλεγχος από την Επιτροπή. Αυτός κάλυψε τους λογαριασμούς του Συμφώνου Σταθερότητας κατά το 199 και το 2000 και τα αποτελέσματά του ήταν ικανοποιητικά.